આવોજ બોદો એપ્રોચ સરકારના પોતાના મહત્વના કાર્યક્રમોમાં પણ જોવા મળે છે.નાણામંત્રીના ભાષણમાં આમાંથી ત્રણ યોજનાઓનો ઉલ્લેખ કરાયો હતો: પ્રધાનમંત્રી કિસાન સંપદા યોજના, રાષ્ટ્રીય સ્વાસ્થ્ય નીતિ ૨૦૧૭ની “સ્વાસ્થ્ય અને કલ્યાણ કેન્દ્રો” અને રહસ્યમયી રાષ્ટ્રીય સ્વાસ્થ્ય સુરક્ષા યોજના. પહેલી યોજનામાં સાવ ક્ષુલ્લક રૂ. ૧૩૧૩ કરોડ ની ફાળવણી ફૂડ પ્રોસેસિંગ સેક્ટર માટે કરવામાં આવી છે, જયારે બીજી યોજનામાં લગભગ ૧.૫ લાખ એકમોને મદદ કરવા માટે માત્ર રૂ.૧૨૦૦ કરોડની ફાળવણી કરવામાં આવી છે. ત્રીજી મહત્વની યોજનાને “વિશ્વની સૌથી વિશાળ સરકાર દ્વારા અનુદાનિત સ્વાસ્થ્ય સંભાળ યોજના” હોવાનો દાવો કરવામાં આવ્યો છે. શરૂઆત તરીકે સરકાર વીમા યોજનાને જાહેર સ્વાસ્થ્ય સંભાળના કાર્યક્રમ તરીકે રજુ કરી રહી છે. ઓછા દરની જાહેર સ્વાસ્થ્ય સારવારની સરખામણીએ,સ્વાસ્થ્ય વિમાને કારણે સારવારનો ખર્ચ વધી જતો હોવાનું જોવા મળ્યું છે અને તેનો ખર્ચ, દર્દી અને તેના પરિવાર ઉપર આવતો હોય છે. આ ઉપરાંત આ વર્ષના બજેટમાં આ માટે કોઈપણ ફાળવણી કરવામાં આવી નથી. આ કાર્યક્રમ ૨૦૧૬-૧૭ના બજેટ ભાષણમાં સૌપ્રથમવાર જાહેર કરવામાં આવ્યો હતો અને ત્યારથી લઇ અત્યાર સુધી કેબીનેટ પાસે ધૂળ ખાઈ રહ્યો છે.